J. Tkáčová, poslankyňa: (2007-11-26):
Kolega pán poslanec Jarjabek dnes poznamenal, že je tu akosi veľa ústavných právnikov. Ja si myslím, že možno tu je len viac poslancov, ktorí si prečítali ústavu, na ktorú tu prisahali. Postavenie, vaše postavenie, pán predseda Národnej rady, nie je postavenie súkromnej osoby. Je to postavenie orgánu štátnej moci a ako taký máte právomoci a kompetencie upravené zákonom. Keďže ste nám nedokázali zdôvodniť, prečo ste konali pri zákone o starobnom poistení tak, ako ste konali, jediný, jediný dôvod, ktorý ste uviedli, že ste sa tak rozhodli, pretože to je najlepšie. Toto rozhodnutie takzvaným sedliackym rozumom však jednoducho neobstojí. Nie je namieste. Štátna moc je neustále v pokušení preniesť na seba čo najviac slobody a suverenity svojich občanov, a preto sa sama zaviazala, že bude seba kontrolovať ústavou, zákonmi a že bude postupovať len na základe ústavy a na základe zákonov. Vy, pán predseda Národnej rady, ste tento princíp porušili a stratili ste morálne právo zoči-voči občanom, ktorí vám delegovali moc, reprezentovať zákonodarný a ústavodarný orgán. Je rozdiel medzi právom sily a silou práva. Vy, pán predseda, ste použili silu na dosiahnutie želaného stavu v zákone. Nie ste však sám. V posledných mesiacoch sme svedkami toho, ako sa radikalizuje policajná zložka. Čo si majú občania myslieť o tom, že policajti pokojne a na povolenom zhromaždení demonštrujúcu novinárku odvlečú na policajnú stanicu a ešte jej pritom uštedria nejaké buchnáty v aute. Čo si majú občania myslieť o tom, že sprejer, ktorý je natoľko zodpovedný, že si vybaví povolenie, aby mohol tie svoje obrázky maľovať, dostane takú po nose, až ho zaleje krv. Čo si majú myslieť ľudia o tom, že flautistovi, ktorý so zavretými očami hrá na flaute, rozbijete ústa. Veď si myslia, že polícia bije naše deti! A celkom bezprecedentne pred dvoma mesiacmi pán minister Kaliňák kúpil 150 nových áut policajtom a oni ako malé deti naskákali do tých áut, zapálili svetlá, húkačky a promenádovali sa po Bratislave. No len, čo to malo byť? Demonštrácia sily alebo zastrašovanie, pán minister? Ruka v ruke so siláctvom však ide aj zbabelosť. Vládni poslanci sú zbabelí, nedokážu sa pozrieť do očí pravde. Pán predseda Národnej rady neviem, či má povinnosti, alebo je tiež zbabelý počúvať naše argumenty. A nie je zbabelosťou, keď pred prezidentským palácom sa promenáduje tridsať fašizoidných typov a naša polícia nekoná. A nie je zbabelosťou, keď oholený svalnatý týpek odhodí ohorok z cigarety a policajt sa pozrie nabok, a keď to isté urobí vychudnutý študent, tak ho policajt donúti aj vyzbierať špaky. To som si dnes prečítala, že si to novinári takto na policajtoch vyskúšali. A mám aj sama zlú skúsenosť, osobnú skúsenosť s policajnou agresiou, keď ma policajný dôstojník v budove polície takmer nechal vyviesť službou, pretože som sa domáhala informácií, a keď ma konečne vyštval, vyhnal, tak pred svedkami povedal: „Čo tu chce tá ministerská k.... a štyri bodky.“ Čerešničku na parlamentno-predsedníckej torte ale dal pán docent Robert Fico, pretože on konanie predsedu parlamentu po vypuknutí kauzy obhajoval. Vážené kolegyne a kolegovia, staré príslovie hovorí, že ryba smrdí od hlavy. Ten pach moci začína byť neodbytný a otravný. Pán predseda Paška, ak máte záujem na očistení, prosím vás, odstúpte, a tak by ste sa stali aj mojím, hoci už bývalým predsedom Národnej rady. Ďakujem. (Potlesk.)